Man ontvang meer as R600 000 om aartappelslaai te maakSkermskoot van die Kickstarter-projek Zack Danger Brown wou net ŉ aartappelslaai maak, en nou is hy reeds bykans R630 000 ryker. Zack van Columbus in Ohio, Amerika, het grappenderwys ŉ projek op die skarefinansieringswebwerf Kickstarter gelaai en aangedui hy benodig $10 (net meer as R100) om ŉ lekker aartappelslaai te maak. Hy was nog nie seker watter tipe aartappelslaai hy gaan maak nie. Vir persone wat meer as $1 sou skenk, het hy beloof dat hulle ŉ “dankie” op sy webwerf sal ontvang en hy sal die persoon se naam hardop sê as hy die slaai maak. Hy het egter vinnig die vereiste $10 ontvang, en toe aangedui indien hy $35 ontvang, hy vier keer soveel aartappelslaai sal maak. Teen $75 het hy ŉ pizza-partytjie voorgestel en teen $100 het hy aangedui hy sal twee verskillende aartappelslaairesepte probeer. Teen Woensdagmiddag het Zack reeds meer as 4 700 persone wat hom ondersteun en meer as $58 800 om ŉ aartappelslaai mee te maak. Daar is nog 24 dae oor vir persone om by die projek aan te sluit en hulle deel by te dra. Zack het intussen aangedui dat hy ŉ aartappelslaaipartytjie gaan hou, en enigiemand wat bereid is om na sy huis te vlieg, kan die partytjie bywoon. Klik hier om sy Kickstarter-blad te besoek.